**OBRAZLOŽENJE**

**Nacrta prijedloga odluke o izmjenama i dopunama**

**Odluke o reklamiranju na području Grada Zadra**

Odlukom o reklamiranju na području Grada Zadra („Glasnik Grada Zadra“, broj 28/10,4/11,4/12, 14/13, 4/18) određene su zone i javne površine na području Grada Zadra na kojima se mogu postavljati i isticati reklamne poruke i zaštitne naprave, vrste, način, lokacije postavljanja i isticanja reklamnih poruka i kriteriji za određivanje naknade za isticanje reklamnih poruka.

Izmjenama i dopunama Odluke prati se potreba usklađenja s Odlukom o komunalnom redu („Glasnik Grada Zadra“ br. 8/19) u dijelu koji se odnosi na postavljanje i isticanje reklamnih poruke na stupovima javne rasvjete. Naime, Odlukom o komunalnom redu određeno je da je zabranjeno postavljanje reklama i plakata na stupovima javne rasvjete budući iste uzrokuju ozbiljne smetnje za održavanje i kontinuirano obavljanje komunalne djelatnosti održavanje javne rasvjete te zbog estetskih razloga. Stoga je radi usklađenja s Odlukom o komunalnom redu potrebno i iz Odluke o reklamiranju na području Grada Zadra brisati odredbe koje omogućuju postavljanje i isticanje reklamnih poruka na stupovima javne rasvjete.

Nadalje, radi usklađenja s Pravilnikom o jednostavnim i drugim građevinama i radovima („Narodne novine“ br. 112/17, 34/18, 36/19, 98/19) potrebno je izmijeniti odredbu kojom se određuje na koji se način mogu graditi odnosno postavljati reklamni panoi iznad 12 m2 te su i uvjeti postavljanja velikih reklamnih panoa prilagođeni digitalnim tehnologijama.

S ciljem da se širi krug zainteresiranih osoba s područja Grada Zadra uključi u pripremu konačnog Nacrta odluke o izmjenama i dopunama Odluke o reklamiranju na području Grada Zadra, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 07. veljače 2020. godine.** |
| Adresa e-pošte na koju se šalju očitovanja zainteresirane javnosti:  **komunalno.savjetovanje@grad-zadar.hr** |